SKRIFTLIG FORESPØRGSEL E-2807/00

af Robert Goebbels (PSE) til Kommissionen

(4. september 2000)

Om: Anvendelse af et industriareal, der er opnormeret med EU-støtte

Det Europæiske Udviklingscenter (PED), der ligger mellem Longwy, Athus og Pétange-Rodange i grænseområdet mellem Frankrig, Belgien og Luxembourg, har helt ubestrideligt bidraget til den økonomiske vækst i dette tidligere stålproduktionsområde.

Infrastrukturudgifterne i forbindelse med oprettelsen af PED er ligesom en række andre projekter i dette grænseområde i vidt omfang blevet dækket af midler fra Fællesskabets strukturfonde. Den luxembourgske regering har imidlertid netop besluttet at afsætte 4 ha af det industriområde, der er opnormeret med støtte fra Den Europæiske Union, til nye bygninger til Mathias Adam-gymnasiet (Lycée Mathias Adam), der ligger i Pétange.

Mener Kommissionen, at denne beslutning kan forenes med målsætningen for Det Europæiske Udviklingscenter? Var det hensigten i sin tid, da man afsatte EU-midler til PED, at dette industriområde også skulle udnyttes til skoledrift?

Supplerende svar afgivet på Kommissionens vegne af Michel Barnier

(19. februar 2001)

Det Europæiske Udviklingscenter (PED) blev oprettet som en reaktion på lukningerne og strukturomlægningerne i stålindustrien i det grænseoverskridende industriområde Longwy-Rodange-Athus for at mindske de alvorlige økonomiske og sociale konsekvenser heraf i det pågældende område.

Den målsætning, som den belgiske, den franske og den luxembourgske regering opstillede for PED i deres fælles erklæring af 1985, var navnlig at gennemføre en omstilling i området og skabe 8 000 arbejdspladser over en tiårig periode. Erklæringens underskrivere har som eneste mål for PED at genudvikle regionen ved de tre grænser og har derfor indført forskellige midler, blandt andet en international aktivitetspark (PIA), en fælles forvaltningsstruktur samt uddannelses- og forskningsudvikling (et europæisk teknologikollegium). PED's arbejdsområde er ret bredt og udelukker ikke oprettelsen af et gymnasium.

Det må imidlertid understreges, at projektet vedrørende genopførelsen af det pågældende gymnasium, Lycée Mathias Adam, sker inden for rammerne af PIA specielt i Rodange-industriområdet, som er af national interesse, og som modtager EF-støtte for at tiltrække nye virksomheder.

Ifølge de oplysninger, som den luxembourgske økonomiminister har fremsendt, er det areal, hvorpå skolen skal opføres, blevet byggemodnet under programmet Resider I (1989-1992), og de fire hektar indgår i en større zone, hvis byggemodning er blevet medfinansieret af Fællesskabet med 50 % svarende til 4,48 mio. EUR fra Den Europæiske Fond for Regionaludvikling. Formålet med de pågældende infrastrukturarbejder var som præciseret i programmet(1) at fuldende PED's byggemodning af hovedarealet for at skabe mulighed for at tiltrække de nødvendige investeringer, således at der inden udløbet af 1995 ville være oprettet 1 000 nye arbejdspladser i den luxembourgske del af PED.

Det bør fremhæves, at for den luxembourgske del af PED er målet med 1 000 nye arbejdspladser inden udgangen af 1995 blevet nået og endog langt overskredet, idet der ultimo 1997 var oprettet 1 561 nye arbejdspladser. Da programmet således er afsluttet, og målsætningerne er nået, er det nu op til de luxembourgske myndigheder at vælge enten at opretholde eller ændre arealernes brug alt efter deres prioriteter og muligheder.

(1) Felt 2: Byggemodning af hovedarealet for PED, Rodange-industriområdet af national interesse.